Далей нас чакала свяцілавіцкая бібліятэка. Вось толькі там нечакана для нас аказалася… студыя па стварэнні кліпаў. У бібліятэцы нараджаюцца відэаролікі, прысвечаныя самым разнастайным падзеям (да прыкладу, Дню Перамогі, святу 8 сакавіка) і нават пытанням, у тым ліку філасофскім. Дэманструюцца яны ў школе, а таксама падчас мерапрыемстваў у Цэнтры культуры. А стварае іх бібліятэкар Святлана Ісакова, якая, безумоўна, мае рэжысёрскі талент. Пакуль, па прызнанні бібліятэкара, буктрэйлеры яна рабіць не ўмее, але, упэўнены, што ўсё яшчэ наперадзе. Спадзяёмся, у іх будзе прысутнічаць і родная мова. Да жалю, у роліках мы не заўважылі беларускай мовы. Святлана Ісакова прызнаецца, што нават уласныя дзеці яе ўшчуваюць за гэта, разумеючы важнасць роднага слова і любячы яго.